Հավելված

Բյուրեղավան համայնքի ավագանու

2018 թվականի դեկտեմբերի 27 - ի N 66 - Ա որոշման

**ԿԱՆՈՆԱԴՐՈՒԹՅՈՒՆ**

<< **ԲՅՈՒՐԵՂԱՎԱՆԻ ՇԱՌԼ ԱԶՆԱՎՈՒՐԻ ԱՆՎԱՆ ԱՐՎԵՍՏԻ ԴՊՐՈՑ** >>
 ԱՐՏԱԴՊՐՈՑԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅՈՒՆ
ՀԱՄԱՅՆՔԱՅԻՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅԱՆ

1. **ԸՆԴՀԱՆՈՒՐ ԴՐՈՒՅԹՆԵՐ**

 1. <<Բյուրեղավանի Շառլ Ազնավուրի անվան արվեստի դպրոց>> արտադպրոցական ուսումնական հաստատությունը (այսուհետ` հաստատություն) համայնքային ոչ առևտրային կազմակերպություն է: Այն շահույթ ստանալու նպատակ չհետապնդող, իրավաբանական անձի կարգավիճակ ունեցող, կրթադաստիարակչական ծրագրեր իրականացնող համայնքային ոչ առևտրային կազմակերպություն է, որն իր գործունեությունն իրականացնում է Հայաստանի Հանրապետության oրենսդրությամբ և սույն կանոնադրությամբ:

Հաստատությունը ձեռք է բերում և իրականացնում սույն կանոնադրությամբ ամրագրված կրթական ծրագրեր, ստանձնում է անհրաժեշտ իրավունքներ և պարտականություններ:

Հաստատության հիմնադիրն է Բյուրեղավան համայնքը՝ հանձինս Բյուրեղավանի համայնքապետարանի: Հաստատությունը հանդիսանում է 20.12.1996 թվականի ՀՀ Կոտայքի մարզի Բյուրեղավան քաղաքի արվեստի դպրոց բյուջետային հիմնարկի իրավահաջորդը (գրանցման համարը՝ 42.0057 , վկայական՝ № Բ -001354):

2. Հաստատության գտնվելու վայրն է ՀՀ Կոտայքի մարզ, համայնք Բյուրեղավան, քաղաք Բյուրեղավան, Վազգեն Սարգսյանի փողոց, 18/44:

3. Հաստատությունը, որպես սեփականություն, ունի առանձնացված գույք և իր պարտավորությունների համար պատասխանատու է այդ գույքով: Հաստատությունը կարող է իր անունից ձեռք բերել ու իրականացնել գույքային և անձնական ոչ գույքային իրավունքներ, կրել պարտականություններ, դատարանում հանդես գալ որպես հայցվոր կամ պատասխանող:

4. Հաստատությունն ունի Հայաստանի Հանրապետության զինանշանի պատկերով և իր՝ հայերեն և ռուսերեն անվանմամբ կլոր կնիք, ձևաթղթեր, խորհրդանիշ և այլ անհատականացման միջոցներ:

5. Հաստատության անվանումն է՝

Հայերեն - <<Բյուրեղավանի Շառլ Ազնավուրի անվան արվեստի դպրոց>> արտադպրոցական ուսումնական հաստատություն համայնքային ոչ առևտրային կազմակերպություն:

Կրճատ՝ <<Բյուրեղավանի Շառլ Ազնավուրի անվան արվեստի դպրոց>> ԱՈՒՀ ՀՈԱԿ:

Ռուսերեն - <<Бюрегаванская школа искусств имени Шарля Азнавура>> внешкольное образовательное учебное заведение некоммерческая организация общины.

Կրճատ՝ << Бюрегаванская школа искусств имени Шарля Азнавура >> ВУЗ НОО.

6. Հաստատությունն ունի ինքնուրույն հաշվեկշիռ և բանկային հաշիվ:

7. Հաստատությունն այլ կազմակերպության հիմնադիր կամ մասնակից կարող է հանդիսանալ միայն հիմնադրի որոշմամբ:

8. Հաստատությունը Հայաստանի Հանրապետության օրենսդրությամբ սահմանված կարգով կարող է համագործակցել օտարերկրյա կրթական հաստատությունների և կազմակերպությունների հետ:

9. Հաստատությունում չեն թույլատրվում քաղաքական և կրոնական կազմակերպությունների ստեղծումն ու գործունեությունը:

**2. ՀԱՍՏԱՏՈՒԹՅԱՆ ԳՈՐԾՈՒՆԵՈՒԹՅԱՆ ԱՌԱՐԿԱՆ ԵՎ ՆՊԱՏԱԿԸ**

10. Հաստատությունը երաժշտական նախնական մասնագիտական արտադպրոցական ուսումնական հաստատության տիպի արվեստի դպրոց է:

11. Հաստատության նպատակներն են՝

ա) իրականացնել արվեստի ձևերի նախնական մասնագիտական կրթություն.

բ) իրականացնել արտադպրոցական գեղագիտական դաստիարակություն.

գ) իրականացնել ազգային և համաշխարհային մշակութային ժառանգության ծանոթացում և ուսուցում, նախապատրաստել օժտված և տաղանդավոր երեխաներին՝ համապատասխան միջին և բարձրագույն ուսումնական հաստատություններում ուսումը շարունակելու համար.

դ) իրականացնել մշակութային և գեղագիտական դաստիարակության տարբեր ձևերի վճարովի ուսուցում.

ե) բնակչության սոցիալական և տարիքային տարբեր խմբերի համար արվեստի զանազան ճյուղերի, մշակույթի և արհեստների (դասական և ժողովրդական պար, կիրառական արվեստ) ուսուցողական ծրագրերի իրականացում:

12. Հաստատությունն իրականացնում է ձեռնարկատիրական գործունեության հետևյալ տեսակները՝

1. համերգային գործունեություն.

2. հրատարակչական գործունեություն:

Լիցենզավորման ենթակա գործունեության տեսակներով հաստատությունը կարող է զբաղվել լիցենզիայի հիման վրա:

13. Հաստատության գործունեության ընթացքում առաջացած շահույթն օգտագործվում է սույն կանոնադրությամբ նախատեսված նպատակների իրականացման համար: Հաստատության շահույթի օգտագործման կարգը սահմանում է հիմնադիրը:

14. Համայնքային բյուջեով հաստատության համար ուղղակիորեն նախատեսված միջոցների սահմաններում հաստատության կողմից համայնքին մատուցվող ծառայությունների, աշխատանքների և ապրանքների գնումն իրականացվում է մեկ անձից գնումների կատարման ձևով: Հաստատության կողմից համայնքային այլ ծառայությունների աշխատանքներ կարող են մատուցվել կամ ապրանքներ իրացվել միայն <<Գնումների մասին>> Հայաստանի Հանրապետության օրենքով նախատեսված կարգով:

15. Հաստատության հարկերը, տուրքերը և պարտադիր այլ վճարները կատարվում են շահույթ ստանալու նպատակ չհետապնդող կազմակերպությունների համար նախատեսված կարգով և չափով:

16. Հաստատությունը հիմնադրի կողմից սահմանված կարգով պարտավոր է հրապարակել իր տարեկան ֆինանսական հաշվետվությունը:

 **3. ՀԱՍՏԱՏՈՒԹՅԱՆ ԿԱՌՈՒՑՎԱԾՔԸ ԵՎ ԿՐԹԱԴԱՍՏԻԱՐԱԿՉԱԿԱՆ**

**ԳՈՐԾՈՒՆԵՈՒԹՅՈՒՆԸ**

17.Հաստատության երեխաների թվաքանակը և առաջին դասարանի ընդունելության քանակը որոշում է հիմնադիրը:

18. Հաստատությունում գործում են դաշնամուրային, լարային, փողային և ազգային նվագարանների, երգեցողության (դասական, ժողովրդական, էստրադային)
պարարվեստի, կերպարվեստի բաժիններ:

19. Հաստատությունում ուսուցումը կատարվում է պետական չափորոշիչներով, մշակույթի նախարարության կողմից հաստատված ուսումնական ծրագրերով:

20. Հաստատության մանկավարժական անձնակազմը պարբերաբար ենթարկվում է բժշկական քննության:

**4.ԿՐԹԱԴԱՍՏԻԱՐԱԿՉԱԿԱՆ ԳՈՐԾԸՆԹԱՑԻ ՄԱՍՆԱԿԻՑՆԵՐԸ**

21. Հաստատության կրթադաստիարակչական գործընթացի մասնակիցները երեխաներն են, ծնողները (օրինական ներկայացուցիչները), մանկավարժական աշխատողները:

22. Երեխաների ընդունելության ժամանակ հաստատության տնօրինությունը պարտավոր է ծնողներին (նրանց օրինական ներկայացուցիչներին) ծանոթացնել կանոնադրությանը և այլ փաստաթղթերին, որոնք կանոնակարգում են հաստատության գործունեությունը:

23. Երեխայի և հաստատության աշխատակիցների փոխհարաբերությունները կառուցվում են համագործակցության, երեխայի անհատականության հանդեպ հարգանքի հիման վրա:

24. Հաստատությունում աշխատանքի ընդունվում են այն անձինք, ովքեր ունեն կրթության նախարարության հաստատած որակավորման բնութագրի պահանջներին համապատասխան անհրաժեշտ մասնագիտական - մանկավարժական որակավորում:

25. Հաստատության աշխատողների իրավունքները, սոցիալական երաշխիքներն ու արտոնությունները որոշվում են Հայաստանի Հանրապետության օրենսդրությանը համապատասխան, հաստատության կանոնադրությամբ և աշխատանքային պայմանագրով:

26. Հաստատության աշխատողներն իրավունք ունեն սահմանված կարգով մասնակցելու հաստատության կառավարմանը, համատեղությամբ կատարելու գիտական, ստեղծագործական և մանկավարժական բնույթի աշխատանքներ:

**5. ՀԱՍՏԱՏՈՒԹՅԱՆ ԿԱՌԱՎԱՐՈՒՄԸ**

27. Հաստատության կառավարումն իրականացնում է հիմնադիրը, իր կողմից նշանակված գործադիր մարմինը՝ տնօրենը, ով պաշտոնի նշանակվում և պաշտոնից ազատվում է օրենքով սահմանված կարգով:

28. Հաստատության հիմնադիրն ունի հաստատության գործունեությանը և կառավարմանը վերաբերվող ցանկացած հարց վերջնական լուծելու իրավունք՝ բացառությամբ օրենքով նախատեսված դեպքերի:

29. Հաստատության հիմնադրի բացառիկ լիազորություններն են՝

ա) հաստատության հիմնադրումը, հաստատության վերակազմակերպումը և լուծարումը.

բ) հաստատության գործունեության առարկայի և նպատակների, այդ թվում՝ նրա կողմից իրականացվող ձեռնարկատիրական գործունեության տեսակների սահմանումը.

գ) հաստատությանը սեփականության իրավունքով հանձնվող և (կամ) ամրացվող՝ համայնքին պատկանող գույքի կազմի հաստատումը.

դ) հաստատության կանոնադրության հաստատումը և դրանում փոփոխությունների կատարումը.
ե) հաստատության կառավարման համակարգի սահմանումը.

զ) հաստատության լուծարման հանձնաժողովի ստեղծումը և լուծարման հաշվեկշռի հաստատումը.

է) Հայաստանի Հանրապետության օրենսդրությամբ և սույն կանոնադրությամբ նախատեսված այլ հարցերի լուծումը:

30. Համայնքի ղեկավարն իրականացնում է հաստատության ընդհանուր կառավարումը, ապահովում նրա բնականոն գործունեությունը և պատասխանատվություն է կրում դրանց չկատարման կամ ոչ պատշաճ կատարման համար:

31. Համայնքի ղեկավարը՝

 ա) սույն կանոնադրությամբ սահմանված կարգով իրականացնում է հաստատության կառավարման մարմինների ձևավորումը և նրանց լիազորությունների վաղաժամկետ դադարեցումը.

բ) վերահսկողություն է իրականացնում հաստատության գործունեության նկատմամբ.

գ) կասեցնում կամ ուժը կորցրած է ճանաչում հաստատության տնօրենի՝ Հայաստանի Հանրապետության օրենսդրության պահանջներին հակասող հրամանները, հրահանգները, կարգադրությունները ու ցուցումները.

դ) լսում է հաստատության գործունեության մասին հաշվետվությունները, քննում դրա գործունեության վերստուգման արդյունքները.

ե) վերահսկողություն է իրականացնում հաստատությանն ամրացված համայնքային սեփականության օգտագործման և պահպանության նկատմամբ.

զ) համայնքի ավագանու որոշմամբ, հաստատության կանոնադրությամբ նախատեսված դեպքերում, համաձայնություն է տալիս գույքի օտարման կամ վարձակալության հանձնման համար.

է) հաստատում է հաստատության տարեկան հաշվետվությունները և տարեկան հաշվեկշիռը.

ը) իրականացնում է հաստատության կանոնադրությամբ նախատեսված այլ գործառույթներ:

32. Հաստատությունն ուսումնադաստիարակչական աշխատանքի արդյունավետ կազմակերպման նպատակով ձևավորում է խորհրդակցական մարմին՝ մանկավարժական խորհուրդ: Համայնքի և ծնողների հետ արդյունավետ համագործակցության նպատակով հաստատությունում կարող են ստեղծվել ծնողական հոգաբարձուների և այլ խորհուրդներ:

33. Տնօրենն իրականացնում է հաստատության ընթացիկ գործունեության ղեկավարումը: Տնօրենը Հայաստանի Հանրապետության օրենքներով, համայնքի ղեկավարի, ավագանու որոշումների, սույն կանոնադրությամբ և իրեն վերապահված լիազորությունների սահմաններում, ղեկավարում է հաստատության գործունեությունն ու կրում պատասխանատվություն օրենքների, այլ իրավական
ակտերի, համայնքի ղեկավարի որոշումների, սույն կանոնադրության և կնքված պայմանագրերի պահանջները չկատարելու կամ ոչ պատշաճ կատարելու համար :

34. Տնօրենը ՝

ա) առանց լիազորագրի հանդես է գալիս հաստատության անունից, ներկայացնում նրա շահերը և կնքում գործարքներ.

բ) սահմանում է հաստատության կառուցվածքն ու կառուցվածքային ստորաբաժանումների իրավասությունները.

գ) նախագահում է հաստատության մանկավարժական խորհրդի նիստերը.

դ) Հայաստանի Հանրապետության օրենսդրությամբ, համայնքի ղեկավարի և ավագանու որոշումներով և սույն կանոնադրությամբ սահմանված կարգով տնօրինում է հաստատության գույքը, այդ թվում ՝ ֆինանսական միջոցները.

ե) տալիս է հաստատության անունից հանդես գալու լիազորագիր.

զ) աշխատանքի է նշանակում և աշխատանքից ազատում հաստատության աշխատողներին, նրանց նկատմամբ կիրառում խրախուսման միջոցներ և նշանակում կարգապահական տույժեր.

է) բանկում բացում է հաշվարկային հաշիվներ.

ը) կատարում է աշխատանքի բաշխում իր աշխատակիցների միջև.

թ) օրենքով և սույն կանոնադրությամբ սահմանված իր լիազորությունների սահմաններում արձակում է հրամաններ, հրահանգներ, տալիս պարտադիր կատարման համար ցուցումներ և վերահսկում դրանց կատարումը.

ժ) իրականացնում է մանկավարժական կադրերի և սպասարկող անձնակազմի ճիշտ ընտրություն և անհրաժեշտ պայմաններ ստեղծում նրանց մասնագիտական մակարդակի բարձրացման համար.

ժա) վերահսկողություն է իրականացնում հաստատության աշխատողների կողմից իրենց աշխատանքային պարտականությունների կատարման նկատմամբ.

ժբ) ապահովում է ներքին աշխատանքային կարգապահության կանոնների, աշխատանքի պաշտպանության և անվտանգության տեխնիկայի պահպանումը.

ժգ) կազմում է հաստատության հաստիքային ցուցակն ու ծախսերի նախահաշիվը և դրանք ներկայացնում կառավարման մարմինների հաստատմանը.

ժդ) իրականացնում է Հայաստանի Հանրապետության օրենսդրությանը չհակասող և հաստատության կառավարման մյուս մարմիններին չվերապահված այլ լիազորություններ:

35. Տնօրենի բացակայության դեպքում, համայնքի ղեկավարի գրավոր որոշման
( հրամանի) համաձայն, նրա լիազորությունները իրականացնում է այլ անձ:

36. Ուսումնական գծով փոխտնօրենը ( տնօրենի ուսումնական գծով տեղակալը )՝

ա) հաստատությունում կազմակերպում է մեթոդական աշխատանք, կազմում է ուսումնական պարապմունքների դասացուցակ և ուսումնադաստիարակչական աշխատանքի մասին հաշվետվություններ.

բ) ապահովում և վերահսկում է տիպային ծրագրի դրույթների և մեթոդական հանձնարարականների կատարումը.

գ) պատասխանատու է կրթադաստիարակչական աշխատանքների որակի և արդյունքի համար.

դ) ուսումնասիրում է մանկավարժների առաջավոր փորձը և ընդհանրացնում այն.

ե) մանկավարժներին մշտապես հաղորդակից է դարձնում մանկավարժական գիտությունների նորույթներին, ծանոթացնում մեթոդական հանձնարարականներին.

զ) կազմակերպում է աշխատանք ծնողների շրջանում :

37. Մանկավարժը ՝

ա/ աշխատանք է տանում երեխաների երաժշտական մասնագիտական կրթության, նրանց համակողմանի զարգացման և դաստիարակության համար.

բ) կազմում է երաժշտական մասնագիտական կրթության պետական չափանիշներին համապատասխան ծրագրեր և աշխատում դրանց իրականացման համար .

գ) մշտապես համագործակցում է երեխայի ընտանիքի հետ, կազմակերպում է աշխատանք ծնողների շրջանում :

38. Տնտեսական մասի վարիչը (տնտեսական աշխատանքի գծով տնօրենի տեղակալը )`

ա) կազմակերպում է դպրոցի տնտեսական սպասարկումը, անհրաժեշտ գույքի և սարքավորումների ստացումն ու պահպանությունը.

բ) հետևում է դպրոցի շենքի, գույքի և սարքավորումների վիճակին, միջոցներ է ձեռնարկում դրանք ժամանակին վերականգնելու համար.

գ)պատասխանատու է սպասարկող անձնակազմի աշխատանքային և կատարողական կարգապահության համար :

**6. ՀԱՍՏԱՏՈՒԹՅԱՆ ԳՈՒՅՔԸ ԵՎ ՖԻՆԱՆՍԱՏՆՏԵՍԱԿԱՆ ԳՈՐԾՈՒՆԵՈՒԹՅՈՒՆԸ**

39. Հաստատության սեփականությունը ձևավորվում է հաստատության հիմնադրման ժամանակ և հետագայում հիմնադրի կողմից սեփականության իրավունքով նրան հանձնվող, ինչպես նաև հաստատության գործունեության ընթացքում ձեռք բերված գույքից:

40. Հաստատությունն իրավունք ունի օրենքին, հիմնադրի որոշումներին և (կամ) իր կանոնադրությանը համապատասխան, իր հայեցողությամբ տիրապետելու, տնօրինելու և օգտագործելու սեփականության իրավունքով իրեն պատկանող գույքը:

41. Հիմնադիրը սեփականության իրավունքով հաստատությանը պատկանող գույքի նկատմամբ չունի իրավունքներ՝ բացառությամբ հաստատության լուծարումից հետո մնացած գույքի:

42. Հաստատության սեփականության պահպանման հոգսը կրում է հաստատությունը:

43. Հաստատության սեփականության վրա կարող է տարածվել բռնագանձում՝ միայն դատական կարգով:

44. Հիմնադիրն իրավունք ունի ետ վերցնելու իր կողմից հաստատությանն ամրացված գույքը:

45. Հաստատությունն իրավունք չունի ամրացված գույքը կամ դրա նկատմամբ իր իրավունքներն օտարելու, գրավ դնելու, անհատույց օգտագործման հանձնելու: Հաստատությունն իրավունք ունի իրեն ամրացված գույքը հիմնադրի անունից հանձնելու վարձակալության, եթե դա արգելված չի հիմնադրի, կամ հաստատության կանոնադրությամբ: Ամրացված գույքի վարձակալության ժամկետը չի կարող սահմանվել մեկ տարուց ավել՝ բացառությամբ հիմնադրի կողմից սահմանված դեպքերի:
Ամրացված գույքի օգտագործման արդյունքում հաստատության ստացած եկամուտները հաստատության սեփականությունն են: Հաստատությանն ամրացված գույքի օգտագործման ընթացքում առաջացած անբաժանելի բարելավումները հիմնադրի սեփականությունն են: Հաստատության լուծարման դեպքում նրա գույքի օգտագործման և տնօրինման կարգը որոշում է համայնքի ավագանին:

46. Հաստատությունը Հայաստանի Հանրապետության օրենսդրությամբ սահմանված կարգով տնoրինում է իր ֆինանսական միջոցները:

47. Հաստատությունը ֆինանսավորում է հիմնադիրը: Հաստատության ֆինանսական միջոցները գոյանում են համայնքի բյուջեից կատարվող հատկացումներից և Հայաստանի Հանրապետության օրենսդրությամբ չարգելված լրացուցիչ աղբյուրներից:

48. Հաստատության ֆինանսավորման լրացուցիչ աղբյուրներն են՝

ա) հիմնադրի կողմից թույլատրված ձեռնարկատիրական գործունեության՝ լրացուցիչ կրթական վճարովի ծառայությունների իրականացումից գոյացած միջոցները.

բ) բարեգործական, նպատակային ներդրումները, ծնողական վճարները, Հայաստանի Հանրապետության և օտարերկրյա կազմակերպությունների և քաղաքացիների նվիրատվությունները.
գ) Հայաստանի Հանրապետության օրենսդրությամբ չարգելված և հաստատության կանոնադրական խնդիրներին չհակասող գործունեությունից ստացված միջոցները:

49. Հաստատության տարեկան ֆինանսական հաշվետվությունների հավաստիությունը կարող է ենթարկվել աուդիտի (վերստուգման)՝ Հայաստանի Հանրապետության օրենսդրությամբ սահմանված կարգով :

**7. ՀԱՍՏԱՏՈՒԹՅԱՆ ՎԵՐԱԿԱԶՄԱԿԵՐՊՈՒՄԸ ԵՎ ԼՈՒԾԱՐՈՒՄԸ**

50. Հաստատությունը կարող է վերակազմակերպվել կամ լուծարվել հիմնադրի որոշմամբ, Հայաստանի Հանրապետության օրենսգրքով սահմանված կարգով, ինչպես նաև սնանկության հետևանքով:

51. Հաստատության լուծարման դեպքում պարտատերերի պահանջները բավարարելուց հետո գույքն ուղղվում է համայնքի բյուջե:

52. Հաստատության լուծարմամբ նրա գործունեությունը դադարում է՝ առանց իրավունքները և պարտականությունները իրավահաջորդության կարգով այլ անձանց անցնելու:

ՀԱՄԱՅՆՔԻ ՂԵԿԱՎԱՐ՝ ՀԱԿՈԲ ԲԱԼԱՍՅԱՆ